**ОТЧЕТЕН ДОКЛАД**

 **април, 2016- април, 2017г.**

Когато преди една година бях избрана за директор на ДЕО, аз декларирах пред вас, че основната ми задача ще бъде свързана с оптимизиране и разнообразяване на дейностите в нашия департамент. Ето защо смятам да представя резултатите в тази посока.

 ИНОВАЦИИ УЧЕБНА ДЕЙНОСТ

1. Подготвена е платформа за **дистанционно обучение по български** език. Към момента усилията са насочени към неговото популяризиране и имам основания да смятам, че то ще се реализира още до края на тази година.
2. С активното участие на ръководителя на ЦИЧЕ Р. Кисьова завърши подготовката за въвеждане на **дистанционно обучение по** **английски език**. На този етап акцентът отново е върху неговото популяризиране и се очаква реално да стартира до края на учебната година.
3. Беше решено определен **процент от хорариума** на групите с чуждестранни студенти и на курсовете по чужди езици да бъдат за самостоятелна работа с електронни ресурси. Това се отразява благоприятно както върху характера на учебната дейност, така и върху финансовите резултати на ДЕО.

 За обучението по български език се изпозват електронните ресурси, създадени по проекта „Електронни ресурси за обучение и тестиране на знанията по български език като чужд” с ръководител моя милост. Голямата тежест за въвеждане на електронно обучение в този смисъл падна върху ЦИЧЕ. За кратък период колегите от Центъра създадоха 56 учебни модула по английски, немски, френски, испански, турски език. Високо ценя професионализма и бързата реакция както на колегите от ЦИЧЕ, така и на д-р М.Андонян, на когото беше възложено техническото изпълнение на тази задача.

1. В КБЕСОЧ са създадени нови тестове за определяне нивото на владеене на български език по стандартите на АЛТЕ.
2. Особено активна е работата по оптимизиране на учебната дейност в ЦИЧЕ:
* въведени са нови учебни системи по общ испански език и са изготвени учебни програми за тях.
* въведен е нов курс- разговорен испански език, по специално избрана учебна система и са изготвени учебни програми за него.
* подменени са учебните системи по немски език с новите издания на учебните системи за нивата В1+, В2 и С1, като са изготвени и нови учебни програми за тях.
* въведено е ново ниво по общ английски език - В1+ и е изготвена учебна програма за него.
* въведени са он-лайн входни тестове по английски и немски език, които се предлагат и на сайта на ДЕО. Изработен  е и входен тест по испански език, очаква се неговото въвеждане съвсем скоро.

ИНОВАЦИИ РЕКЛАМНА ДЕЙНОСТ

* + - 1. Твърдото ми убеждение е, че в днешната особено конкурентна среда на чуждоезиково обучение нашият департамент трябва непрестанно да търси нови начини да се презентира пред обществеността и да популяризира своите дейности. Първият от тях, който се случи още през май миналата година, беше **Денят на отворените врати**. Той премина много успешно, поради което беше организиран отново през септември, 2016г. и май, 2017г.

2.Набирането на чуждестранни студенти беше поставено на нова плоскост – предимно чрез **електронна реклама** (в интернет, фейсбук, сайтове). Връзката с комисионерите ни в Турция се осъществяваше главно електронно. За първи път започна активна работа по намиране и обучаване на комисионери от Гърция.

3.Поради сложната политическа ситуация в Турция беше решено да се разшири географията на рекламната ни кампания за чужденци чрез вкрючването на **РСърбия**. През март тази година ДЕО заедно с още 3 факултета на СУ участва в Международния панаир на образованието в Белград. Проведени бяха множество срещи в елитни училища в Белград и Ниш, където се представиха възможностите за следване в България. Подготвят се срещи на директори на сръбски и български сродни училища, на които да се обсъдят възможностите за взаимно сътрудничество. Това е ценна възможност индиректно да се популяризира българското висше образование в Сърбия.

4. В резултат на няколкомесечна упорита работа вече е факт признаването на българския език в **щата Илинойс, САЩ** като част от Пограмата за двуезичност. Оценяването на учениците в българските училища ще се извършва дистанционно единствено от ДЕО. Проведе се и първото тестиране на 9 ученици от български училища в Чикаго. Съвместно с генералното ни консулство в Чикаго ще продължи работата по признаването на нашия изпит и в други 14 щата. Имаме уверението на генералния консул, че в следващите години броят на тестираните ученици ще се увеличи многократно.

Изключителен успех е и подписаното в края на април тази година споразумение между МОН и СУ, според което тестирането на знанията по български език на учениците от всички неделни български училища в чужбина се възлага на нашия департамент. Така за първи път ДЕО се признава официално от държавна българска институция като водещ център за тестиране на знанията по български език според ОЕЕР. Подписаното споразумение несъмнено ще увеличи престижа на департамента ни зад граница и ще се отрази благоприятно и върху финансовите ни резултати.

 ТЕКУЩО СЪСТОЯНИЕ НА ДЕО

1. **Брой обучаеми**

За уч. 2015/2016г. в ДЕО са се обучавали 98 чуждестранни студенти и курсисти. Извън тях, т.е. не с цел следване, през ДЕО в различни курсове (индивидуално и в групи) са минали 68 чужденци. Броят на явилите се на изпит за ниво по български език е 100 (от тях 33 в ИМХА). Броят на участниците в МШБЕК е бил 134 души.

От началото на уч. 2016/2017г. до края на април,2017г. в ДЕО се обучават 100 чуждестранни студенти и курсисти.

 Курсистите по чужди езици в различни форми на обучение за уч. 2015/2016г. са били 1279. От началото на уч. 2016/2017г. до края на април в ЦИЧЕ са се обучавали 765 курсисти.

В курсовете по английски език за деца за уч. 2015/2016г. са се обучавали 105 ученици, а за текущата учебна година се обучават 40 ученици.

 На сертификатни изпити за миналата учебна година са се явили съответно: по френски език- 69 души, по гръцки- 21, по руски- 5. За тази учебна година до края на април на сертификатни изпити по френски език са се явили 31души.

 В курсовете за кандидат-студенти и ученици през уч. 2015/2016г. са участвали 21 души, а за текущата учебна година те са 14.

 В компютърните курсове за миналата учебна година са се обучавали 28 души, а през текущата учебна година те са 10.

1. **Научноизследователска дейност**

През отчетния период продължи изплащането на командировъчни за участие в научни форуми.

От преподаватели в ЦИЧЕ за последната година са публикувани 10 статии в престижни български и чужди издания, една от които от международна конференция. От КБЕСОЧ са публикувани 29 статии, 6 от които в чужбина. Има и 15 участия в национални и международни конференции.

1. **Общежитие**

През април, 2016г. настанените в общежитието са били 176 души, а към края на април тази година са били 160 души . Тези резултати показват тенденция към относителна стабилност на броя живущи, които за съжаление са около 50% от капацитета на общежитието. Ръководството на департамента полага постоянни усилия за информиране на всички факултети и департаменти на СУ за възможностите на нашето общежитие и в края на 2016г. това даде своите резултати. Само за 5 дни в края на декември ,2016г. общежитието генерира допълнителен приход от над 3000 лв. за настаняване на 100 участници в научен семинар.

1. **Финансово състояние**

Наличностите към 1.01.2017г. са 236 172 лв.

Към 30.05. 2017г. финансовото състояние на ДЕО е следното.

Приходи- 789 142 лв.

Разходи- 610 469 лв.- в тази сума са включени всички дължими режийни разходи, въпреки че някои от тях ще бъдат направени едва в края на годината. Концепцията на ръководството е в края на всеки месец да се изготвя справка за реалното финансово състояние на ДЕО, което е необходимо за правилната финансова политика.

Отчисления за СУ- 101 321 лв.- важно е да се отбележи, че от тази година отчисленията от приходите на всички чуждестранни студенти, а не само на тези за СУ, са 25%. Това очевидно ще увеличи сумата за отчисления.

**Към 30.05. 2017г. финансовият резултат на ДЕО за 2017г. е положителен- 69 351 лв.**

 Уважаеми колеги,

Постигнатите резултати са плод на усилията на целия колектив. И макар че не сме на Оскарите, държа да благодаря на доц. Й.Дапчева за изключителната й отговорност и професионализъм; на членовете на СД за конструктивния дух на заседанията и плодотворните решения; на Р. Кисьова, която, макар да не е член на Съвета, присъстваше на всички заседания и се оказа чудесен ръководител на ЦИЧЕ. Благодаря на Снежи Вандова за това, че често трябваше да върши 3 неща едновременно, без да се оплаква. Благодаря на Христо Харалампиев, че колата му се превърна в нещо като служебен транспорт и че дори през уикендите отстраняваше повреди. Благодаря на Юлия Стоянова, чиято основна цел беше максимално запълване на общежитието; на Танчето, Весела, Ани и Верчето за самоотвержената им работа пред моловете за раздаване на листовки.

Благодаря на всеки от вас за атмосферата на добронамереност в ДЕО.

Вярно е, че все още има много проблеми, които предстои да решаваме. Но тази година постигнахме един голям успех- името на ДЕО вече се произнася с респект както в СУ, така и в МОН.

А за това наистина си заслужава да се поздравим!